NÕUKOGU OTSUS (EL) 2015/354,

2. märts 2015,

millega võetakse vastu Euroopa Investeerimispanga egiidi all asutatud investeerimisrahastu komitee töökord

EUROOPA LIIDU NÕUKOGU,

võttes arvesse Euroopa Liidu lepingut,

võttes arvesse Euroopa Liidu toimimise lepingut,

võttes arvesse nõukogus kokku tulnud liikmesriikide valitsuste esindajate sisekokkulepet Euroopa Liidu abi rahastamise kohta mitmeaastase finantsraamistiku (2014–2020) alusel vastavalt AKV–ELi partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa (1) (sisekokkulepe), eriti selle artikli 9 lõiget 2,

võttes arvesse Euroopa Investeerimispanga ettepanekut

ning arvestades järgmist:

Ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel 23. juunil 2000 Cotonous alla kirjutatud koostöölepingus, (2) nii nagu seda on muudetud esimest korda 25. juunil 2005. aastal Luxembourgis (3) ning teist korda 22. juunil 2010. aastal Ouagadougous (4) (edaspidi „AKV-ELi partnerlusleping”), on sätestatud finantsprotokollide sõlmimine igaks viieks aastaks.

ON VASTU VÕTNUD KÄESOLEVA OTSUSE:

Artikkel 1

Käesolevaga võetakse vastu Euroopa Investeerimispanga egiidi all asutatud investeerimisrahastu komitee töökord lisas esitatud kujul.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

(1) ELT L 210, 6.8.2013, lk 1.

(2) EÜT L 317, 15.12.2000, lk 3.

(3) ELT L 287, 28.10.2005, lk 4.

(4) ELT L 287, 4.11.2010, lk 3.

(5) Nõukogu 25. novembri 2013. aasta otsus 2013/755/EL ülemeremaade ja -territooriumide Euroopa Liiduga assotsieerimise kohta (ÜMTde assotsieerimise otsus) (ELT L 344, 19.12.2013, lk 1).

(6) Nõukogu 2. märtsi 2015. aasta määrus (EL) 2015/322 11. Euroopa Arengufondi rakendamise kohta (ELT L 58, 3.3.2015, lk 1).

LISA

EUROOPA INVESTEERIMISPANGA EGIIDI ALL ASUTATUD INVESTEERIMISRAHASTU KOMITEE TÖÖKORD

Artikkel 1

1. Investeerimisrahastu komitee (edaspidi „komitee”) koosneb iga liikmesriigi esindajast ja komisjoni esindajast. Hääleõigus on ainult liikmesriikide nimetatud komitee liikmetel või nende asendajatel.

2. Komitee eesistuja ja eesistuja asetäitja valitakse liikmesriikide nimetatud komitee liikmete hulgast kaheks aastaks. Valimine toimub komitee esimese koosoleku alguses salajase hääletuse teel. Eesistuja valitakse kandidaatide hulgast kvalifitseeritud häälteenamuse alusel vastavalt artiklile 3. Eesistuja asetäitja valimine toimub samas korras.

3. Euroopa Investeerimispank (edaspidi „pank”) tagab komiteele sekretariaadi- ja tugiteenused.

4. Iga liikmesriik nimetab ühe esindaja ja ühe asendaja, kellel on õigus kasutada hääleõigust. Asendaja võib osaleda komitee koosolekutel vaatlejana, kuid tal on õigus hääletada ainult juhul, kui tema liikmesriigi esindaja puudub. Erandlikel asjaoludel, kui esindaja ega asendaja kumbki ei saa komitee koosolekul osaleda, võib esindaja anda volituse teisele esindajale, või teda võib asendada liikmesriigi poolt ad hoc nimetatud kolmas isik. Liikmesriigid teatavad oma esindajate ja nende asendajate nimed ja aadressid pangale ning nõukogu peasekretariaadile oma Euroopa Liidu juures asuvate alaliste esinduste kaudu.

5. Komisjon nimetab ühe esindaja ja ühe asendaja osalema komitee koosolekutel ning teatab nende nimed pangale ja nõukogu peasekretariaadile. Nimetatud isikuid võivad abistada teised komisjoni ametnikud ja teenistujad.

6. Pank nimetab kaks ametnikku osalema komitee töös ning teatab nende nimed komisjonile ja nõukogu peasekretariaadile. Nimetatud isikuid võivad abistada teised panga ametnikud.

7. Nõukogu peasekretariaadi esindaja ja Euroopa välisteenistuse esindaja kutsutakse osalema komitee koosolekutel vaatlejatena.

Artikkel 2

Komitee kutsub kokku eesistuja ning komitee tuleb kokku vähemalt neli korda aastas panga peakorteris Luxembourgis. Eesistuja võib komitee liikme või panga taotlusel kokku kutsuda täiendavaid koosolekuid.

Sekretariaat saadab komitee liikmetele ja nende asendajatele, nõukogu peasekretariaadile, komisjonile ja Euroopa välisteenistusele koosolekukutse, sealhulgas kavandatava koosoleku üksikasjaliku päevakorra koos asjakohaste dokumentidega, nagu on täpsustatud artikli 5 lõikes 1.

Artikkel 3

Komitee võtab kõikides küsimustes otsuseid vastu kvalifitseeritud häälteenamusega, milleks on 721 häält 1 000st ning mis sisaldab vähemalt 15 liikmesriigi poolthääli. Blokeeriv vähemus on 280 häält. Liikmesriikide esindajate hääli kaalutakse järgmiselt:

Liikmesriik Hääled Belgia 33 Bulgaaria 2 Tšehhi Vabariik 8 Taani 20 Saksamaa 206 Eesti 1 Iirimaa 9 Kreeka 15 Hispaania 79 Prantsusmaa 178 Horvaatia 2 Itaalia 125 Küpros 1 Läti 1 Leedu 2 Luksemburg 3 Ungari 6 Malta 1 Madalmaad 48 Austria 24 Poola 20 Portugal 12 Rumeenia 7 Sloveenia 2 Slovakkia 4 Soome 15 Rootsi 29 Ühendkuningriik 147 Kokku 1 000

Artikkel 4

1. Käesoleva töökorra artikli 3 ja nõukogu määruse (EL) 2015/322 (1) (edaspidi „rakendusmäärus”) artiklis 16 sätestatud tingimustel komitee:

a) kiidab heaks investeerimisrahastu i) tegevussuunised ja ettepanekud nende muutmiseks; ii) investeerimisstrateegiad ja äriplaanid, sealhulgas tulemusnäitajad, vastavalt rakendusmääruse artikli 16 lõike 2 punktile b; iii) aastaaruanded, sealhulgas finantsaruanded; iv) kõik üldised poliitikadokumendid, sealhulgas hindamisaruanded;

b) esitab oma arvamuse i) kõikide investeerimisrahastu rahastamisettepanekute kohta; ii) kõikide panga omavahenditest rahastamise ettepanekute kohta AKV–ELi partnerluslepingu ja ÜMTde assotsieerimise otsuse alusel, sealhulgas ettepanekute kohta seoses projektidega, mille kohta komisjon on esitanud negatiivse arvamuse; iii) intressitoetuse kasutamise kohta projektide korral, mis hõlmavad intressitoetust; iv) ettepanekute kohta, mis on seotud panga tulemuste mõõtmise raamistiku väljatöötamisega sellises ulatuses, et sellist raamistikku saaks kohaldada operatsioonidele AKV–ELi partnerluslepingu alusel; v) kõikide muude tegevussuunistes kindlaks määratud üldpõhimõtete alusel tehtud ettepanekute kohta.

Selleks et lihtsustada heakskiitmisprotsessi väikesemahuliste tehingute puhul, võib komitee esitada pooldava arvamuse panga ettepanekute kohta, mis käsitlevad ülderaldisi (seoses intressitoetuste või tehnilise abiga) või üldlubasid (seoses laenamise või omakapitaliga) kooskõlas rakendusmääruse artikli 16 lõikega 3.

Lisaks võivad panga juhtorganid aeg-ajalt taotleda komitee arvamust teiste strateegia- või poliitikaküsimuste kohta, mis puudutavad panga tehinguid AKV riikides.

2. Töödokumendid ja ettepanekud komiteele koostab ja esitab komiteele ja vaatlejatele pank. Ettepanekutes tuleb esitada üksikasjalikult:

a) projekti kirjeldus ja selle tähtsus riigi arengustrateegia jaoks, nagu on esitatud riigi strateegiadokumentides;

b) arengueesmärk, mida projektiga kavatsetakse saavutada, sealhulgas kavandatud meetmete jätkusuutlikkus;

c) projekti üldine korraldus ja põhjendus;

d) projekti kulud, rahastamismeetod ja esinevad riskid, samuti vajadusel abinõud, mida pank kavatseb rakendada riskide maandamiseks;

e) projekti mõju kohalikul, riigi ja piirkondlikul tasandil AKV–ELi partnerluslepingu sätete põhjal, sealhulgas keskkonnamõjud;

f) komisjoni nõusolek või arvamus, nagu on täpsustatud rakendusmääruse artikli 16 lõikes 5.

3. Projekti tehnilise rakendamise üksikasjalikud eeskirjad ja elluviimise ajakava tuleb kokkuvõtlikult esitada ettepaneku lisas.

Artikkel 5

1. Pank saadab asjaomased dokumendid ja ettepanekud komitee liikmetele ja nende asendajatele, samuti nõukogu peasekretariaadile ja Euroopa välisteenistusele vähemalt 21 kalendripäeva enne määratud koosolekukuupäeva.

Eesistuja võib erandjuhtudel panga nõuetekohaselt põhjendatud taotlusel eespool esitatud tähtaja järgimisest loobuda. Kui aga komitee liige teavitab sekretariaati, et tähtaja järgimisest loobumine ei ole vastuvõetav, jäetakse vastav päevakorrapunkt välja.

2. Komitee liikmed teatavad võimalikud märkused või lisateabe taotlused lõike 1 kohaselt ringlevate dokumentide kohta pangale kirjalikult järgmiste tähtaegade jooksul:

a) vähemalt viie tööpäeva jooksul enne koosolekukuupäeva, kui nõutav on panga kirjalik vastus enne koosolekut;

b) vähemalt kolme tööpäeva jooksul, kui pank peab suuliselt vastama koosoleku ajal.

Komitee liikmete õigust saada pangalt suuline vastus koosolekul lõike 1 kohaselt ringlevate dokumentide kohta tõstatatud küsimustele, ei kahjustata.

3. Komitee võtab koosoleku alguses eesistuja ettepaneku põhjal vastu päevakorra. Iga komitee liige võib taotleda teemade päevakorda lisamist, aga ainult arutamiseks. Sellealast teavet võidakse anda suuliselt.

4. Koosolekult puuduva liikmesriigi esindaja puhul loetakse, et ta on esitatud dokumendid heaks kiitnud või avaldanud nende kohta pooldavat arvamust, välja arvatud juhul, kui ta on komitee eesistujale kirjalikult teatanud oma kavatsusest heakskiitu või pooldavat arvamust mitte anda, või kui ta on erandmeetmena andnud volituse teise liikmesriigi esindajale. Hääletamiseks volituse andmisest või asendaja nimetamisest teatatakse eelnevalt komitee eesistujale ettenähtud korras.

Liikmesriigi esindajat võib volitada ainult üks teise liikmesriigi esindaja.

Artikkel 6

1. Komitee arvamust võib küsida panga algatusel ja eesistuja eelneval nõusolekul kirjaliku menetluse teel.

2. Kirjaliku menetluse teel esitatava ettepaneku esitab pank koos kõikide asjaomaste tugidokumentidega. Kui liikmesriigi esindaja ei ole 21 kalendripäeva jooksul pärast ettepaneku esitamist selle vastu hääletanud, loetakse, et ta on hääletanud ettepaneku poolt.

3. Kui üks liikmetest taotleb spetsiaalselt arutelu komitee koosolekul hiljemalt viis tööpäeva enne lõikes 2 viidatud 21 kalendripäeva pikkuse tähtaja lõppu, esitatakse ettepanek järgmisel kavandatud komitee koosolekul. Eriti kiireloomulistel juhtudel võib pank taotleda, et eesistuja kutsuks artikli 2 kohaselt kokku komitee erakorralise koosoleku.

Artikkel 7

1. Ilma et see piiraks rakendusmääruse artikli 16 lõike 6 kohaldamist, võib komitee anda heakskiidu või pooldava arvamuse tingimusel, et võetakse arvesse tema märkusi.

2. Komitee võib küsida taotluse või ettepaneku hindamiseks lisateavet. Sellisel juhul võib taotluse või ettepaneku esitada komiteele teist korda.

3. Komitee esitatud arvamused edastatakse panga juhtorganitele.

Artikkel 8

1. Sekretariaat koostab eesistuja vastutusel iga komitee koosoleku kohta 15 tööpäeva jooksul pärast koosolekukuupäeva protokolli koosoleku põhijäreldustest ja komitee liikmete peamistest seisukohtadest. Sekretariaat registreerib ka kirjaliku menetluse arvamused ja hääletamised. Need protokollid saadetakse komitee liikmetele.

2. Protokoll loetakse lõplikuks, kui komitee on selle kirjaliku menetluse teel või järgneval koosolekul heaks kiitnud.

3. Komiteed puudutav kirjavahetus tuleb adresseerida sekretariaati komitee eesistuja nimele.

4. Kõik komitee koosolekutel osalevad esindajad ja vaatlejad peavad järgima komitee töö ja arutelude konfidentsiaalsuse nõuet. Komitee töö ja aruteludega seotud dokumendid on mõeldud kasutamiseks nende adressaatidele, kes vastutavad dokumentide hoidmise ja konfidentsiaalsuse tagamise eest.

5. Pank teeb kaks korda aastas kokkuleppel investeerimisrahastu komitee eesistujaga EAFi komiteele ja nõukogu ettevalmistavatele organitele, eelkõige AKV töörühmale, kättesaadavaks üldise teabe investeerimisrahastu rakendamise kohta, et tagada Euroopa Arengufondi raames rahastatavate tegevuste laialdane ühtsus ja täiendavus. Seda tehakse kooskõlas lõikes 4 sätestatud konfidentsiaalsuse eeskirjadega.

Artikkel 9

1. Komitee tegevuskulud, sealhulgas iga liikmesriigi ühe esindaja reisikulud, kannab pank. Komitee eesistujaks oleval liikmesriigi esindajal on samuti õigus reisikulude hüvitamisele lisaks teistele sama liikmesriigi esindajatele, kui neid on.

2. Pank annab komitee käsutusse tema tööks vajalikud tööruumid ja -vahendid.

Artikkel 10

Kõiki käesoleva töökorra kohaselt edastatavaid teateid, kirjavahetust ja dokumente võib edastada ka elektronposti või faksi teel.

(1) Nõukogu 2. märtsi 2015. aasta määrus (EL) 2015/322 11. Euroopa Arengufondi rakendamise kohta (ELT L 58, 3.3.2015, lk 1).